Oud-Aussie-toetsspeler ontvoer, 4 vas | Netwerk24
Oud-Aussie-toetsspeler ontvoer, 4 vas
05 Mei 2021 08:22
Die Australiese polisie het Woensdag vier mans in hegtenis geneem in verband met die gewapende ontvoering van die voormalige toets-draaibalbouler Stuart MacGill.
Stuart MacGill is vir 'n wyle deur Engeland as 'n konsultant betrek. Foto: Getty Images
ABCSport berig die mans is vasgetrek in 'n klopjag voor dagbreek in Sydney nadat die krieketspeler verlede maand in dié stad se welvarende Lower North Shore-gebied ontvoer is.
MacGill is as 'n talentvolle bouler beskou en het 44 toetse vir sy land gespeel, maar ongelukkig vir hom het sy loopbaan met dié van Shane Warne saamgeval, waarskynlik die beste draaier nóg.
Volgens die polisie is MacGill (50) op 14 April deur drie mans by 'n kruising voorgekeer en in 'n voertuig geboender.
Hulle het na 'n eiendom sowat 'n uur buite die stad gereis waar MacGill na bewering aangerand en met 'n vuurwapen gedreig is. Hy is ná 'n uur vrygelaat.
Stuart MacGill in sy speeldae vir Australië. Foto: Getty Images
"Ek weet hy is net vir 'n uur aangehou, maar dit sou vir hom 'n aaklige en skrikwekkende uur gewees het," sê superintendent Anthony Holton van die polisie in Nieu-Suid-Wallis.
Volgens Holton glo die polisie die motief vir die misdaad was geldelik.
MacGill, wat een van sy ontvoerders ken, is "steeds nogal geskok" oor die voorval, sê Holton.
'n Taakmag en onlustepolisie het "ná 'n omvattende ondersoek" Woensdag in die vroeë oggendure vier mans (onderskeidelik 27, 29, 42 en 46) in hegtenis geneem.